กสิกรชี้ดอกขาลง ชูลงทุน6-12เดือน
บลจ.กสิกรไทย ชวนล็อกผลตอบแทนตราสารหนี้ 6 เดือน ถึง 1 ปี รับดอกเบี้ยขาลง ชู 2 กองทุนใหม่จ่าย 3.4-4% ต่อปี
1 ก.พ. 2555

บลจ.กสิกรไทย ชวนล็อกผลตอบแทนตราสารหนี้ 6 เดือน ถึง 1 ปี รับดอกเบี้ยขาลง ชู 2 กองทุนใหม่จ่าย 3.4-4% ต่อปี
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า ทิศทางดอกเบี้ยทั้งในและต่างประเทศในครึ่งปีแรกคาดว่าจะอยู่ระดับต่ำ โดยตลาดคาดการณ์ว่าอัตราดอกเบี้ยนโยบายอาจลดลงอีก 0.25% อาจทำให้ผลต่างระหว่าง ผลตอบแทนระยะสั้นและระยะยาวมีมากขึ้น การลงทุนตราสารหนี้ตั้งแต่ 6 เดือน ถึง 1 ปี อาจได้รับผลตอบแทนสูงกว่าตราสารหนี้อายุ 3 เดือนในระยะนี้แล้วลงทุนต่ออีก3 เดือนเมื่อครบกำหนด
“การล็อกผลตอบแทนในอายุ 6 เดือน ถึง 1 ปี จะให้ประโยชน์ช่วงดอกเบี้ยขาลง ซึ่งปัจจุบันอัตราผลตอบแทนพันธบัตรรัฐบาลในประเทศทุกช่วงอายุปรับลง ทำให้ผลตอบแทนพันธบัตรทั้งระยะสั้นและยาวใกล้เคียง” น.ส.ยุพาวดี กล่าว
บริษัทได้เสนอขายกองทุนเปิดเค ตราสารหนี้ต่างประเทศ 1 ปี วี (KFF1YV) ตั้งแต่วันที่ 31 ม.ค.-6 ก.พ. 2555 คาดผลตอบแทนสุทธิ 4%ต่อปี และขายกองทุนเปิดเค ตราสารหนี้ต่างประเทศ 6 เดือน ดี (KFF 6MD) วันที่ 1-6 ก.พ. 2555 คาดผล ตอบแทน 3.4% ต่อปี ลงทุนตราสารหนี้ เงินฝากขององค์กรและสถาบันการเงินชั้นนำต่างประเทศ ป้องกันความเสี่ยงอัตราแลกเปลี่ยน